b'\n_START_ARTICLE_\nHetzer\n_START_SECTION_\nNastanek\n_START_PARAGRAPH_\n\xc4\x8ce\xc5\xa1ka tovarna \xc5\xa0koda je imela za \xc4\x8dasa nem\xc5\xa1ke okupacije od leta 1939 pa do konca vojne, 1945 veliko dela z vozili, ki so nastali na osnovi njihovega predvojnega tanka LT 38 oziroma Panzer 38(t), kot so ga preimenovali Nemci. Vzrok zato so bile zelo dobre vozne lastnosti, zanesljivost in odli\xc4\x8dna kvaliteta izdelave. Tako so najprej izdelovali serijo lovcev na tanke Marder III, ki so se pri nem\xc5\xa1kih uporabnikih izkazala za zelo uporabna zaradi vseh zgoraj na\xc5\xa1tetih zna\xc4\x8dilnosti._NEWLINE_Leta 1943 so zato za\xc4\x8deli z na\xc4\x8drti na marderjevem nasledniku na isti osnovi, obdr\xc5\xbeali bi podvozje, menjalnik in motor, na novo bi zasnovali le njihovo postavitev, pri tem pa upo\xc5\xa1tevali vse najnovej\xc5\xa1e zamisli in dognanja, ki so pri\xc5\xa1la na podlagi njihove uporabe na boji\xc5\xa1\xc4\x8dih. Je pa najprej bil zasnovan kot juri\xc5\xa1ni top in ne lovec na tanke, \xc5\xa1ele po posredovanju in\xc5\xa1pektorja oklepnih enot Guderiana so spremenili Hetzerjevo namembnost. Tako je vozilo zamenjalo celo paleto imen, najprej je bil Sturmgeschutz 38(t), nato PanzerJager 38, uradno po \xc5\xa1asiji SdKfz.138/2, nekako ob za\xc4\x8detku proizvodnje pa kon\xc4\x8dno Jagdpanzer 38(t). Ime Hetzer se ga je prijelo kasneje, \xc5\xa1ele decembra 1944 je prvi\xc4\x8d omenjen v Guderianovem poro\xc4\x8dilu, kjer pa je napa\xc4\x8dno navedel izvor, ki navkljub \xc5\xa1tevilnim raziskavam sploh ni znan._NEWLINE_Sam razvoj novega stroja je bil opravljen izredno hitro. 17. decembra 1943 so Hitlerju predstavili na\xc4\x8drte zanj, dober mesec dni kasneje so \xc5\xbee imeli narejeno leseno maketo v naravni velikosti, marca 1944 pa je \xc5\xa1el v proizvodnjo. Kar pomeni, da je od za\xc4\x8detka projekta do njegove izdelave minilo pi\xc4\x8dle \xc5\xa1tiri mesece. Na predzadnji Hitlerjev rojstni dan, 20. aprila 1944, so ga \xc5\xbee lahko predstavili, medtem pa se pripravljali na za\xc4\x8detek velikoserijske izdelave naro\xc4\x8dila vrednega kar 1000 vozil.\n_START_SECTION_\nLastnosti\n_START_PARAGRAPH_\nJagdpanzer 38(t) je bil lovec z izredno nizko silhueto, visok vsega 1,84 metra, da je predstavljal nasprotniku \xc4\x8dim te\xc5\xbeji cilj. Top Pak 39 L/48 je imel vgrajen le 1,4 m visoko od tal, zamaknjen mo\xc4\x8dno v desno stran. Tako so pridobili na prostoru za \xc5\xa1tiri \xc4\x8dlane posadke: voznik, strelec, radiooperater, ki je obenem tudi skrbel za polnjenje topa, in poveljnik, ki je uravnaval po\xc4\x8detje vseh treh, poleg tega pa imel na o\xc4\x8deh \xc5\xa1e okolico. Za pogon je skrbel motor Praga AC/2 mo\xc4\x8di dobrih 150 konjskih sil, ki jih je na prednjo pogonsko os prena\xc5\xa1al polavtomatski menjalnik. Hetzer je lahko brez dodatnih naprav prebrodil skoraj cel meter visoko vodno oviro, vzpenjal se po naklonu 250, prevozil prek ovire visoke najve\xc4\x8d 65\xc2\xa0cm in jarek \xc5\xa1irine 1,3 m. Najve\xc4\x8dja hitrost je sicer z 40\xc2\xa0km/h bila pod pri\xc4\x8dakovanji, glede na velikost in te\xc5\xbeo manj kot 18 ton. V rezervoarju je imel 320 litrov goriva, s katerim je prevozil po cesti 180\xc2\xa0km , po brezpotju pa 130\xc2\xa0km dale\xc4\x8d._NEWLINE_Za svojo obrambo je imel na strehi name\xc5\xa1\xc4\x8den mitraljez MG 34, ki ga je iz notranjosti upravljal strelec s posebnim podalj\xc5\xa1kom, meril je prek optike s trikratno pove\xc4\x8davo, te\xc5\xbeavo je predstavljala le menjava streliva, za kar se je moral strelec odpraviti ven in se s tem izpostaviti nasprotniku.'